Jesus My Superhero! Splinternuwe opkomende kinderboek deur , Bloemfontein illustreerder, Martin Schwella. – Schink
Jesus My Superhero! Splinternuwe opkomende…
My naam is Martin Schwella. Ek is 'n illustreerder en kinderboek skrywer van Bloemfontein, Suid-Afrika. So basies teken ek prentjies vir 'n lewe.
En, vandag wil ek jou gou vertel van my splinternuwe opkomende boek, Jesus My Superhero!
As jy bekend is met my werk sal die name Die Ware Wenner en Hou my net vas dalk vir jou 'n klokkie lui. Dit is my eerste en tweede self-gepubliseerde titels. Dan is daar ook die Fantjie reeks wat so baie kinders reeds geniet. Ek het in 2017 my heel eerste boek gepubliseer of dan nou, self-gepubliseer onder my eie handelsnaam, Schink Publishing, as deel van dit wat ek reeds doen. Nou kyk, self publikasie is geen grap nie. Dit is 'n "lekker" uitdaging, maar een wat ek, my vrou, gesin en die res van die span aangruip met passie vir 'n groter doel. Die pandemie het ons visie en misie heelwat onderdruk en ons moes baie aspekte van ons visie begin aanlyn doen in die vorm van video's op ons Youtube kanaal. Maar, my oorspronklike passie is kinderboeke en stories met 'n oog op animasie. En nou dat die wêreld stadig aan weer begin beweeg is dit ook nou ons beurt om weer aan die gang te kom. Ek glo dat daar soveel waarde lê in die verhouding tussen ouer en kind, veral in die vroëer jare. En, wanneer ons hierdie verhouding koester kan dit letterlik berge versit vir jou kind, jouself en die wêreld daar buite. "Verander die wêreld van die huis af."
Jy wag seker nou al lank om te hoor van hierdie nuwe boek en buitendien het jy verseker nie hierdie artikel kom lees net om net te hoor van die pandemie en hoe oulik ek dink ek is nie. So, kom ons gesels dan nou oor die lekker dinge!
Die oorspronklike idee vir hierdie storie was eintlik net "Die wonderwerke van Jesus" waar ek net tien wonderwerke van Jesus uit die Bybel sou kies en illustreer en dit sou die boek wees. Redelik vervelig… nie Jesus nie, die boek. Dit sou net 'n lys wees met prentjies by. Nothing to see here. In die dieselfde tyd was my seun(3) versot op superheroes. Spider-man, Batman, Hulk ens. Die ironie was dat hy nie 'n "clue" gehad het wie hierdie sogenaamde helde was nie en dat nie geweet het waaroor dit gaan nie. Maar, steeds was hy so passievol oor hierdie bonatuurlike sterk manne vanuit fantasie. Totdat hy self een wou wees.
Op 'n aand, voor bedtyd, hou ons storietyd. Ons het daardie kinderbybel gelees en ek kry toe hierdie idee. Ek wou my seun se passie vir superheroes kombineer met Jesus. Jesus is immers die beste superhero wat daar is. (Ek weet dit is superhelde, superheroes is net wat die kinders dit noem. So hulle verstaan dit beter so. Elkgeval, terug na die artikel.)
So het ek ook aan my seun daardie aand vertel. "Jesus is die beste superhero want hy het ons almal gered." Ek vertel hom toe van die kruis, die opstand en ons oorwinning in Christus. Ek kon sien dat hierdie seuntjie se oë blink sommer helder. So gaan 'n paar dae verby en ek vergeet alweer van hierdie dinge. My seun kom toe na my toe met sy passievolle superhero-pose met sy masker en sy mantel. "Pappa, het jy geweet! Jesus is die beste superhero want hy het ons almal gered!" En net daar slaan donderweer die gloeilamp in my kop aan die brand en die idee vir Jesus my Superhero is gebore.
Jesus my superhero is 'n ontdekkings reis deur die Bybel se groot gebeure op soek na die beste superhero, Jesus. Dit gaan oor 'n klein seuntjie en sy Pappa wat saam deur die Bybel se bladsye en verhale gaan om waarheid te vind. In hierdie storie sal jy sien hoe Dawid vir Goliat 'n knopkop veroorsaak, Jesus wat op die water loop, Noag se ark en vele verhale soos wat ons almal uit die Bybel uit ken. Daar is ook 'n onderliggende boodskap dat ouers hulle kinders op hierdie reis na waarheid vir hulle geloof moet lei sodat hulle eendag self kan kies.
Die Bybel is 'n awesome boek met fantasties stories in. Ware stories. Ek nooi jou en jou kinders uit om saam met my op hierdie reis te gaan en die boek te koop wanneer dit uitkom.
Let wel: Hierdie is nie 'n superhero boek nie, die bybel word nie verbuig of verander nie. Net ontdek. Die wêreld en al sy fantasie maak dat ons alledaagse dinge miskyk. Ek wou in hierdie boek eg bly aan die Bybel, maar speel met hierdie idee rondom dit.
As ons ons kinders kan help om te sien hoe awesome die Bybel werklik is sal hulle sekerlik anders daarna kyk?
Ek is so opgewonde om hierdie boek met julle almal te kan deel en ek weet sommer dit gaan 'n wonderlike ervaring wees wanneer julle dit lees.
Indien jy hierdie boek en ander boek wil ondersteun of bydra tot die ontwikkeling van wat ons doen kan jy ons kan ons kontak via e-pos schink23@ymail.com
Skakel ook in by ons sosialemedia kanale
Category: Schink PublishingBy Schinkman April 29, 2021
PreviousPrevious post:Schink Caricatures: Theuns JordaanNextNext post:Simoné van Mamma Praat gesels met haar man oor Mamma-dinge…[Video]